作者:魏萬
標題:金陵酬李翰林謫仙子
內容:君抱碧海珠，我懷藍田玉。各稱希代寶，萬裡遙相燭。長卿慕藺久，子猷意已深。平生風雲人，暗合江海心。去秋忽乘興，命駕來東土。謫仙遊梁園，愛子在鄒魯。二處一不見，拂衣向江東。五兩掛海月，扁舟隨長風。南遊吳越遍，高揖二千石。雪上天臺山，春逢翰林伯。宣父敬項橐，林宗重黃生。一長複一少，相看如弟兄。惕然意不盡，更逐西南去。同舟入秦淮，建業龍盤處。楚歌對吳酒，借問承恩初。宮買長門賦，天迎駟馬車。才高世難容，道廢可推命。安石重攜妓，子房空謝病。金陵百萬戶，六代帝王都。虎石據西江，鐘山臨北湖。二山信為美，王屋人相待。應為歧路多，不知歲寒在。君遊早晚還，勿久風塵間。此別未遠別，秋期到仙山。